
1. Tiesību akta projekta izstrādes nepieciešamība
Anotācijas (ex-ante) nosaukums
Tiesību akta projekta "Grozījumi Ministru kabineta 2011. gada 15. februāra noteikumos Nr. 132 "Rotaļlietu drošuma noteikumi"" sākotnējās ietekmes (ex-ante) novērtējuma ziņojums (anotācija)
1.1. Pamatojums
Izstrādes pamatojums
ES dokuments
Apraksts
Noteikumu projekts izstrādāts, lai Ministru kabineta 2011. gada 15. februāra noteikumos Nr. 132 "Rotaļlietu drošuma noteikumi" (turpmāk – Noteikumi Nr. 132) pārņemtu normas, kas izriet no Komisijas 2026. gada 28. janvāra Direktīvas (ES) 2026/192, ar ko attiecībā uz kobaltu groza Eiropas Parlamenta un Padomes Direktīvas 2009/48/EK par rotaļlietu drošumu II pielikuma A papildinājumu (turpmāk - Direktīva 2026/192).
Izstrādes pamatojums
Tiesību akts / Ministru Prezidenta rezolūcija
Apraksts
Tiek grozīts Noteikumu Nr. 132 izdošanas tiesiskais pamats, atsauci uz spēku zaudējušā Preču un pakalpojumu drošuma likuma 81. pantu aizstājot ar atsauci uz likuma "Par atbilstības novērtēšanu" 911. panta trešo daļu, kurā tas tika ietverts ar likuma "Par atbilstības novērtēšanu" 2026. gada 11. jūnija grozījumiem. Tiek saglabāts līdzšinējais Noteikumu Nr. 132 darbības tvērums, kurš ir attiecināms uz precēm (rotaļlietām), bet ne pakalpojumiem, kuriem prasības, pamatojoties uz spēku zaudējušā Preču un pakalpojumu drošuma likuma 81. pantu, iepriekš tika noteiktas citos Ministru kabineta noteikumos, un turpmāk tās tiks noteiktas, pamatojoties uz Pakalpojumu drošuma likuma 3. panta otro daļu.
1.2. Mērķis
Mērķa apraksts
Noteikumu projekts izstrādāts, lai, pārņemot Direktīvu 2026/192, atļautu rotaļlietās un to sastāvdaļās izmantot kobaltu atsevišķos zinātniski pārbaudītos veselībai nekaitīgos veidos, tādējādi paplašinot gan to ražošanas iespējas, gan patērētājiem piedāvājamo klāstu.
Grozīts viens no Noteikumu Nr. 132 izdošanas tiesiskajiem pamatiem, kurš zaudējis spēku, to aizstājot ar spēkā esošo.
Spēkā stāšanās termiņš
Vispārējā kārtība
1.3. Pašreizējā situācija, problēmas un risinājumi
Pašreizējā situācija
Ar Eiropas Parlamenta un Padomes 2009. gada 18. jūnija Direktīvu 2009/48/EK par rotaļlietu drošumu (turpmāk - Direktīva 2009/48) ir noteiktas vispārējas prasības attiecībā uz vielām, kas saskaņā ar Eiropas Parlamenta un Padomes 2008. gada 16. decembra Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (turpmāk - Regula 1272/2008) klasificētas par kancerogēnām, mutagēnām vai reproduktīvajai sistēmai toksiskām (CMR) vielām. 1.A, 1.B vai 2. kategorijas CMR vielas nedrīkst izmantot rotaļlietās, rotaļlietu sastāvdaļās vai mikrostrukturāli atšķirīgās rotaļlietu daļās, izņemot gadījumus, kad šo vielu individuālā koncentrācija ir vienāda ar vai mazāka par attiecīgajām koncentrācijām, kuras Regulā 1272/2008 noteiktas tādu maisījumu klasificēšanai, kas satur šīs vielas kā CRM, kad tās ir bērniem nepieejamas vai kad tās ir atļauts izmantot. Komisija drīkst atļaut 1.A, 1.B vai 2. kategorijas CMR vielu izmantošanu rotaļlietās, ja konkrētās vielas izmantošanu ir izvērtējusi attiecīgā zinātniskā komiteja un konstatējusi, ka tā ir droša, jo īpaši no pakļautības tās iedarbībai viedokļa, un ja šo vielu nav aizliegts izmantot patēriņa precēs atbilstīgi Eiropas Parlamenta un Padomes 2006. gada 18. decembra Regulai (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (turpmāk - Regula 1907/2006), līdztekus 1.A un 1.B kategorijas CMR vielām, kurām nav piemērotu alternatīvu vielu vai maisījumu. Direktīvas 2009/48 II pielikuma A papildinājumā ir sniegts saraksts, kurā norādītas CMR vielas, kuras atļauts izmantot rotaļlietās, attiecīgi norādot arī to atļautos izmantošanas veidus, kas nav saistīti ar šādu vielu koncentrācijas apmēru, ne arī to nepieejamību bērniem. 
Ar Direktīvu 2026/192 minētais Direktīvas 2009/48 II pielikuma A papildinājums tiek papildināts ar kobaltu, papildus norādot, ka to atļauts izmantot rotaļlietās un rotaļlietu sastāvdaļās, kas izgatavotas no nerūsējošā tērauda, kā niķeļa piemaisījums, ko satur nerūsējošais tērauds;
rotaļlietu sastāvdaļās, kas paredzētas elektriskās strāvas vadīšanai; rotaļlietās izmantojamos magnētos uz neodīma bāzes, ja vien šos magnētus nevar norīt vai ieelpot.
Šādas izmaiņas attiecībā uz kobaltu ieviestas saskaņā ar Direktīvas 2009/48 46. panta 3. punktu, ņemot vērā turpmāk minēto un pamatojoties uz Veselības, vides un jaunā riska zinātniskās komitejas (SCHEER) 2022. gada 16. decembrī pieņemto un 2023. gada 9. martā laboto atzinumu 
(https://health.ec.europa.eu/publications/scheer-scientific-opinion-safety-presence-cobalt-toys_en), kurā tika konstatēts, ka rotaļlietās un rotaļlietu materiālos kobalts var būt sastopams kā niķeļa un niķeli saturošu sakausējumu piemaisījums un ka minētos materiālus vairākos veidos izmanto rotaļlietās, tostarp niķeļa pārklājumā, elektrovadošos pārklājumos, kā arī sakausējumos, piemēram, jaunsudrabā un nerūsējošā tēraudā. Turklāt tajā pašā atzinumā SCHEER norādīja, ka kobalts rotaļlietās varētu būt pievienots ar nolūku, piemēram, kā pigmentu vai krāsvielu uz kobalta bāzes, konkrētu cieto metālu, bateriju, 3D pildspalvu un 3D drukas materiālu sastāvdaļa.
Kobalts metāliskā formā, kā arī vairāki kobalta sāļi, piemēram, kobalta sulfāts, kobalta di(acetāts), kobalta dinitrāts, kobalta dihlorīds un kobalta karbonāts, saskaņā ar Regulu 1272/2008 ir cita starpā klasificēti kā 1.B kategorijas kancerogēnas, 2. kategorijas mutagēnas un 1.B kategorijas reproduktīvajai sistēmai toksiskas vielas. Metāliskajam kobaltam klasifikācijas piemēro no 2021. gada 1. oktobra un citām kobalta jonu formām – no 2019. gada 1. decembra.
Rotaļlietu ražošanas nozare lēš, ka lielākais kobalta kā niķeļa kontaminanta procentuālais daudzums nedaudz pārsniedz 0,1 % nerūsējošā tēraudā un 0,3 % metāliskos rotaļlietu materiālos, kas paredzēti elektriskās strāvas vadīšanai un nav izgatavoti no nerūsējošā tērauda. Tas pārsniedz Regulā 1272/2008 noteikto attiecīgo koncentrāciju 1.B kategorijas kancerogēnām vielām, proti, 0,1 %, kā paredz minētās regulas 3.6.2. tabula. Tāpēc nevar piemērot attiecīgo atkāpi no aizlieguma izmantot CMR vielas rotaļlietās, kas noteikta Direktīvas 2009/48 II pielikuma III daļas 4. punkta a) apakšpunktā.
Turklāt rotaļlietās esošais kobalts bērniem var būt pieejams, kad tie spēlējas, piemēram, pieskaroties metāla kobaltu saturošiem metāla rotaļlietu materiāliem vai nonākot saskarē ar kobalta sāļus saturošiem pigmentiem vai krāsvielām, piemēram, bērnu pūderveida kosmētikā. Tāpēc, ciktāl tas attiecas uz materiāliem, kas satur kobaltu un kobalta sāļus, nevar piemērot arī Direktīvas 2009/48 II pielikuma III daļas 4. punkta b) apakšpunktā paredzēto atkāpi no aizlieguma izmantot CMR vielas rotaļlietās, atsaucoties uz nepieejamību bērniem.
Līdz ar to Komisija pilnvaroja SCHEER izvērtēt kobalta izmantošanu rotaļlietās, jo īpaši attiecībā uz pakļautību tā iedarbībai, lai, iespējams, atļautu tos izmantošanas veidus rotaļlietās, kas ir novērtēti kā droši.
SCHEER 2022. gada 16. decembrī pieņemtajā atzinumā apsvēra sešus scenārijus (katrs no tiem ietver vienu vai vairākus iedarbības režīmus: inhalatīvā, orālā un dermālā iedarbība), kas ir būtiski iedarbības novērtēšanai un, iespējams, tādu drošu izmantošanas veidu identificēšanai, attiecībā uz kuriem varētu piešķirt atkāpi.
Pirmais scenārijs aplūko kobaltu saturošus metālus, kas iekļauti ar nolūku vadīt elektrisko strāvu. SCHEER atzinumā pauda uzskatu, ka kobalta inhalatīvo risku, kas saistīts ar kobaltu saturošu metālu izmantošanu, var uzskatīt par nenozīmīgu, tāpēc ir maz ticams, ka tas varētu būt saistīts ar paaugstinātu risku bērniem, kuri spēlējas ar šādām rotaļlietām. Tāpēc kobalta klātbūtni metālos, kas paredzēti elektriskās strāvas vadīšanai, inhalatīvas iedarbības ziņā var uzskatīt par drošu. SCHEER uzskata, ka, spēlējoties ar spēļu dzelzceļiem un sliežu savienojumiem vai tos montējot, kobalta dermālo iedarbību var uzskatīt par nenozīmīgu. SCHEER piekrīt, ka, lietojot šos produktus paredzētajā veidā, nav paredzama tieša orāla iedarbība, jo ir maz ticams, ka šāda veida rotaļlietu metāla daļas tiks norītas. Ņemot vērā to lietotāju vecuma grupu, kam rotaļu dzelzceļi ar metāla sliedēm paredzēti, var uzskatīt, ka bāšana mutē bažas nerada. Ņemot vērā materiāla cietību, arī noskrāpēšanas risks, bāžot rotaļlietu mutē, nav būtisks. Tomēr ir iespējams netiešs iedarbības ceļš, norijot putekļus, kas atrodas uz rokām vai nosēdušies uz tuvumā esošajiem objektiem, jo īpaši "no rokas mutē" kontakta ceļā bērniem.
Otrajā scenārijā kobaltu saturošiem metāliem ir ar vadītspēju nesaistīta funkcija, piemēram, tie var būt metāla rotaļlietās, rotaļu bižutērijā, grozāmgrābšļos un magnētos. Ņemot vērā nenozīmīgo inhalatīvo iedarbību, kas saistīta ar šādu rotaļlietu lietošanu, inhalatīvais ceļš attiecībā uz kobaltu saistās ar nenozīmīgu risku, un arī kobalta iedarbība dermālā ceļā no šiem rotaļlietu veidiem ir nenozīmīga, un ir maz ticams, ka tā varētu saistīties ar paaugstinātu risku. Kas attiecas uz orālo iedarbību, lai gan tā ir visbūtiskākā attiecībā uz kobaltu saturošu metāla rotaļlietu norīšanas risku, datu trūkuma dēļ SCHEER nevarēja veikt kvantitatīvu iedarbības novērtējumu visām šīm rotaļlietām, jo dati tika iesniegti tikai par nerūsējošā tērauda lodīšu gultņiem un rotaļu sacīkšu trašu magnētiem.
Attiecībā uz metāla rotaļlietām nerūsējošā tērauda lodīšu gultņa analīze pienācīgi neaptver visus iespējamos orālās iedarbības avotus no citām metāliskām rotaļlietām, kuras aptver šis scenārijs. Tomēr, pamatojoties uz pieejamajām toksikoloģiskajām atsauces vērtībām orālai iedarbībai, SCHEER aprēķināja jaunas migrācijas robežvērtības kobaltam rotaļlietās. Savā atzinumā SCHEER norāda, ka, ievērojot minētās migrācijas robežvērtības, ar orālo iedarbību saistītajiem riskiem vajadzētu tikt novērstiem. Ņemot vērā to, ka otrais scenārijs attiecas uz rotaļlietām un rotaļlietu sastāvdaļām, kas izgatavotas no nerūsējošā tērauda, to izmantošana būtu jāatļauj.
Tomēr, ņemot vērā neskaidrības par kobalta kancerogēnajām īpašībām orālas iedarbības ceļā, SCHEER ieteica samazināt migrācijas robežvērtības līdz zemākajiem tehniski iespējamajiem līmeņiem.
Attiecībā uz magnētiem analīze pamatojās uz datiem, kas sniegti par rotaļu sacīkšu trašu magnētiem. SCHEER atbalsta viedokli, ka kobalta iedarbība dermālā ceļā no rotaļu sacīkšu trašu magnētiem ir nenozīmīga, un ir maz ticams, ka tā saistās ar paaugstinātu risku. SCHEER par pašu būtiskāko uzskata orālo iedarbību un iesaka veikt migrācijas analīzi orālai iedarbībai. Turklāt SCHEER iesaka kā alternatīvu samārija-kobalta magnētiem rotaļlietās izmantot neodīma magnētus (turpmāk - NdFeB magnēti).
Tā kā NdFeB magnēti satur metālisko kobaltu daudzumos, kas pārsniedz Regulā 1272/2008 paredzēto 1.B kategorijas kancerogēno vielu attiecīgo koncentrāciju, to izmantošana ir aizliegta. Tādēļ šādu magnētu izmantošana būtu jāatļauj gadījumos, kad magnētus nevar norīt vai ieelpot, proti, būtu jāatļauj lietot tos magnētus, rotaļlietas un to sastāvdaļas, kas satur magnētus, kuri nav sīkas daļas saskaņā ar attiecīgo saskaņoto standartu.
Trešajā scenārijā kobaltu izmanto bērnu dekoratīvajā kosmētikā. Dati par kobalta (kā piemaisījuma vai krāsvielas daļas) daudzumu šādās rotaļlietās nav pieejami vai ir nepietiekami. Tāpēc SCHEER nevarēja sniegt reprezentatīva parauga kvantitatīvās iedarbības novērtējumu, nedz arī secināt, kuri kobalta izmantošanas veidi ir droši un būtu jāatļauj saskaņā ar Direktīvu 2009/48.
Ceturtajā scenārijā kobaltu izmanto 3D pildspalvās, rotaļlietu 3D printeru materiālos un 3D drukātās rotaļlietās. SCHEER uzskatīja, ka īpaša uzmanība būtu jāpievērš inhalatīvai iedarbībai no kobaltu saturošu materiālu jauniem izmantošanas veidiem 3D pildspalvās un 3D printeros. Tāpēc, kā teikts SCHEER atzinumā, 3D drukāšanā būtu jāizvairās no kobaltu saturošiem materiāliem. Attiecīgi nav iespējams noteikt drošus kobaltu saturošu materiālu izmantošanas veidus 3D pildspalvās un 3D printeros.
Piektais scenārijs aplūko kobaltu gleznošanas materiālos, tintēs un pārklājumos, kurus izmanto rotaļlietās, krītiņos un krīta bumbiņās, kā arī rotaļlietās ar ādas vai tekstila apvalku. SCHEER uzskata, ka, novērtējot bērnu pakļautību kobalta iedarbībai no šīm rotaļlietām, jāņem vērā norīšanas un mutē bāšanas iespējamība. Tomēr datu trūkuma dēļ SCHEER nevarēja kvantitatīvi novērtēt iedarbību. Attiecībā uz kobalta inhalatīvu iedarbību piektajā scenārijā potenciāls risks varētu būt saistīts ar krītu un krīta bumbiņām, kā arī pūderveida rotaļlietu materiāliem, kuri satur pigmentus vai krāsvielas uz kobalta bāzes. SCHEER ieteica šādām rotaļlietām izmantot pigmentus bez kobalta. Tādējādi šajā scenārijā SCHEER nekonstatēja nevienu drošu izmantošanas veidu, kas būtu jāatļauj saskaņā ar Direktīvu 2009/48.
Sestajā scenārijā kobaltu izmanto baterijās. SCHEER pauda viedokli, ka, lai gan nebija iespējams sniegt kvantitatīvu ekspozīcijas scenāriju, kobalta iedarbību no baterijām nevar izslēgt, un baterijas (īpaši mazās podziņbaterijas) ir reāls potenciālas kobalta iedarbības avots. Neskatoties uz to, ka netika izdarīti secinājumi par drošiem izmantošanas veidiem, kas būtu jāatļauj saskaņā ar Direktīvu 2009/48, SCHEER savā atzinumā atzīst, ka attiecīgais saskaņotais standarts, kas attiecas uz Direktīvu 2009/48, paredz, ka mazās baterijas (tādas, kuras pilnībā ietilpst sīko detaļu cilindrā) nedrīkst būt izņemamas bez instrumentu palīdzības.
Visbeidzot, no SCHEER atzinuma izriet, ka kobaltu saturošas metāla rotaļlietu sastāvdaļas, kas paredzētas elektriskās strāvas vadīšanai, var atļaut kā ķīmiski drošas. Turklāt kobaltu var izmantot arī no nerūsējošā tērauda izgatavotās rotaļlietās un rotaļlietu sastāvdaļās, kā arī NdFeB magnētos, ko izmanto rotaļlietās, ja vien šos magnētus nevar norīt vai ieelpot.
Analīzi, ko saskaņā ar Direktīvas 2009/48 II pielikuma III daļas 4. punkta c) apakšpunkta ii) punktu rotaļlietu ražošanas nozare veica attiecībā uz alternatīvām, SCHEER uzskatīja par nepilnīgu, jo tā neaptvēra visus būtiskos scenārijus. Tomēr novērtējums bija pilnīgs attiecībā uz metālisko kobaltu, ko satur elektriskās strāvas vadīšanai paredzēti metāla rotaļlietu komponenti, rotaļlietas un rotaļlietu sastāvdaļas no nerūsējošā tērauda, kuras kobaltu satur kā niķeļa piemaisījumu, un NdFeB magnēti; netika arī atrasta neviena piemērota un pieejama alternatīva viela vai maisījums.
Saskaņā ar Direktīvas 2009/48 II pielikuma III daļas 4. punkta c) apakšpunkta iii) punktu un 5. punkta c) apakšpunkta ii) punktu 1.A, 1.B un 2. kategorijas CMR vielas nevar atļaut izmantot, ja šo vielu izmantošana patēriņa precēs ir aizliegta saskaņā ar Regulu 1907/2006. Minētās regulas XVII pielikuma 28. un 30. ieraksts ierobežo cita starpā kobalta kā vielas vai kā maisījuma sastāvdaļas laišanu tirgū un lietošanu, ja to piedāvā plašam patērētāju lokam, taču neierobežo to patēriņa precēs. Minētās regulas XVII pielikuma 75. ieraksts ierobežo cita starpā kobalta kā maisījuma sastāvdaļas laišanu tirgū un izmantošanu tetovēšanas vajadzībām, taču neierobežo to patēriņa precēs. Minētās regulas XVII pielikuma 3. ieraksts ierobežo tikai šķidru vielu, arī kobalta, laišanu tirgū un lietošanu dekoratīvos priekšmetos, kas domāti gaismas vai krāsu efektiem, trikiem un jokiem paredzētos priekšmetos, vienam vai vairākiem dalībniekiem domātās spēlēs vai citos priekšmetos, ko paredzēts izmantot šādam mērķim, kā arī degšķidrumos eļļas lampām un grila aizdedzināšanas šķidrumos. Tā kā Regulas 1907/2006 XVII pielikuma 3. ierakstā paredzētais ierobežojums attiecas uz kobaltu šķidrā formā, šīs atkāpes izpratnē tas netiek uzskatīts par minētās vielas lietošanas aizliegumu patēriņa precēs, jo nav gaidāms, ka nerūsējošais tērauds, kas satur kobaltu, būs šķidrā formā. Tāpēc Direktīva 2026/192, ar kuru groza Direktīvu 2009/48, neietekmē 3. ieraksta piemērošanu rotaļlietām, uz kurām attiecas minētais ieraksts.
Ņemot vērā visu iepriekš minēto, ar Direktīvu 2026/192 tiek grozīts minētais Direktīvas 2009/48 II pielikuma A papildinājums, tajā iekļaujot kobaltu, papildus norādot, ka to atļauts izmantot rotaļlietās un rotaļlietu sastāvdaļās, kas izgatavotas no nerūsējošā tērauda, kā niķeļa piemaisījums, ko satur nerūsējošais tērauds;
rotaļlietu sastāvdaļās, kas paredzētas elektriskās strāvas vadīšanai; rotaļlietās izmantojamos magnētos uz neodīma bāzes, ja vien šos magnētus nevar norīt vai ieelpot.
Problēmas un risinājumi
Problēmas apraksts
Lai pārņemtu Direktīvas 2026/192 prasības, ir jāizstrādā grozījumi Noteikumos Nr. 132. Izstrādātais Noteikumu projekts paredz Direktīvas 2026/192 prasību pilnīgu pārņemšanu.
Risinājuma apraksts
Ar Noteikumu projektu tiek papildināta Noteikumu Nr. 132 2. pielikuma III nodaļa ar 7.4. apakšpunktu, tajā paredzot, ka rotaļlietās ir atļauts izmantot kobaltu rotaļlietās un rotaļlietu sastāvdaļās, kas izgatavotas no nerūsējošā tērauda, kā niķeļa piemaisījums, ko satur nerūsējošais tērauds, kobaltu rotaļlietu sastāvdaļās, kas paredzētas elektriskās strāvas vadīšanai, un kobaltu rotaļlietās izmantojamos magnētos uz neodīma bāzes, ja vien šos magnētus nevar norīt vai ieelpot, kā arī paredzot, ka uz šādiem kobalta drošas izmantošanas veidiem neattiecas CMR vielu izmantošanas vispārējais aizliegums, ne arī nosacījumi tā izmantošanai, kas saistīti ar tā koncentrāciju vai pieejamību bērniem.
Problēmas apraksts
Zaudējot spēku Preču un pakalpojumu drošuma likumam, tā 81. pantā paredzētais pilnvarojums Ministru kabinetam, kas ir viens no Noteikumu Nr. 132 izdošanas tiesiskajiem pamatiem, tika ietverts likuma "Par atbilstības novērtēšanu" 911. panta trešajā daļā (ar tā 2026. gada 11. jūnija grozījumiem).
Risinājuma apraksts
Tiek grozīts Noteikumu Nr. 132 izdošanas tiesiskais pamats, aizstājot atsauci uz spēku zaudējušā Preču un pakalpojumu drošuma likuma 81. pantu ar atsauci uz likuma "Par atbilstības novērtēšanu" 911. panta trešo daļu.
Vai ir izvērtēti alternatīvie risinājumi?
Nē
Vai ir izvērtēts prasību un izmaksu samērīgums pret ieguvumiem?
Nē
1.4. Izvērtējumi/pētījumi, kas pamato TA nepieciešamību
1.5. Pēcpārbaudes (ex-post) izvērtējums
Vai tiks veikts?
Nē
1.6. Cita informācija
-
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
Vai projekts skar šo jomu?
Jā
2.1. Sabiedrības grupas, kuras tiesiskais regulējums ietekmē, vai varētu ietekmēt
Fiziskās personas
skolēni
pirmsskolas vecuma bērni
personas, kas nonāk saskarē ar rotaļlietām
Ietekmes apraksts
Ietekme uz veselību ir neitrāla, jo saskaņā ar SCHEER atzinumu ir izraudzīti droši un veselībai nekaitīgi atļautie kobalta izmantošanas veidi rotaļlietās.
Juridiskās personas
rotaļlietu ražotāji
Ietekmes apraksts
Ar Noteikumu projektu netiek sašaurināta, bet gan atļauta kobalta izmantošana rotaļlietās noteiktos drošos tā izmantošanas veidos.
2.2. Tiesiskā regulējuma ietekme uz tautsaimniecību
Vai projekts skar šo jomu?
Nē
2.3. Administratīvo izmaksu novērtējums juridiskām personām
Vai projekts skar šo jomu?
Nē
2.4. Administratīvā sloga novērtējums fiziskām personām
Vai projekts skar šo jomu?
Nē
2.5. Atbilstības izmaksu novērtējums
Vai projekts skar šo jomu?
Nē
3. Tiesību akta projekta ietekme uz valsts budžetu un pašvaldību budžetiem
Vai projekts skar šo jomu?
Nē
Cita informācija
-
4. Tiesību akta projekta ietekme uz spēkā esošo tiesību normu sistēmu
Vai projekts skar šo jomu?
Nē
4.2. Cita informācija
-
5. Tiesību akta projekta atbilstība Latvijas Republikas starptautiskajām saistībām
Vai projekts skar šo jomu?
Jā
5.1. Saistības pret Eiropas Savienību
Vai ir attiecināms?
Jā
ES tiesību akta CELEX numurs
32026L0192
ES tiesību akta datums, izdevējinstitūcija, numurs, veids un nosaukums
Komisijas 2026. gada 28. janvāra Direktīva (ES) 2026/192, ar ko attiecībā uz kobaltu groza Eiropas Parlamenta un Padomes Direktīvas 2009/48/EK par rotaļlietu drošumu II pielikuma A papildinājumu
Apraksts
Papildina Eiropas Parlamenta un Padomes Direktīvas 2009/48/EK par rotaļlietu drošumu II pielikuma A papildinājumu ar kobaltu kā CMR vielu, ko atļauts izmantot rotaļlietās, papildus nosakot tā drošas izmantošanas veidus.
5.2. Citas starptautiskās saistības
Vai ir attiecināms?
Nē
5.3. Cita informācija
Apraksts
-
5.4. 1. tabula. Tiesību akta projekta atbilstība ES tiesību aktiem
	Attiecīgā ES tiesību akta datums, izdevējinstitūcija, numurs, veids un nosaukums
	Komisijas 2026. gada 28. janvāra Direktīva (ES) 2026/192, ar ko attiecībā uz kobaltu groza Eiropas Parlamenta un Padomes Direktīvas 2009/48/EK par rotaļlietu drošumu II pielikuma A papildinājumu

	ES TA panta numurs
	Projekta vienība, kas pārņem vai ievieš A minēto
	Tiek pārņemts pilnībā vai daļēji
	Vai B minētais paredz stingrākas prasības un pamatojums

	A
	B
	C
	D

	1. pants
	3. punkts un 2. pielikums (Noteikumu Nr. 132 2. pielikuma III nodaļas 7.4.apakšpunkts)
	Pārņemtas pilnībā
	stingrākas prasības nav paredzētas

	2. panta 1. punkts
	2. punkts
	Pārņemtas pilnībā
	stingrākas prasības nav paredzētas

	Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ?
	Direktīvā nav paredzēta rīcības brīvība tās pārņemšanai.

	Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem
	Nav.

	Cita informācija
	Lai gan nav nodrošināta noteikumu projekta pieņemšana līdz 2026. gada 29. jūlijam, kā noteikts Direktīvas (ES) 2026/192 2. panta 1. punkta 2. daļā, lai nodrošinātu pārejas periodu līdz ieviestā regulējuma stāšanās spēkā,  norādāms, ka šajā gadījumā ieviestais regulējums nerada ierobežojumus rotaļlietu ražošanā, bet gan paplašina tās iespējas. Līdz ar to nepastāv iespēja, ka kāds rotaļlietu ražotājs nepagūtu sagatavoties mazāk ierobežojošu prasību ieviešanai (pretēji gadījumiem  kad tiek ieviests kādu vielu aizliegums ražošanā). Tāpat arī nepastāv iespējas sabiedrības veselības apdraudējumam.


6. Projekta izstrādē iesaistītās institūcijas un sabiedrības līdzdalības process
Sabiedrības līdzdalība uz šo tiesību akta projektu neattiecas
Jā
Skaidrojums
Šie ir grozījumi, kas neietekmē sabiedrības tiesības, nerada tai jaunas saistības, pienākumus vai ierobežojumus. Paredzams, ka izmaiņas, kas var rasties rotaļlietas ražojošiem uzņēmējiem, tos neierobežos, jo tiek ieviesti veidi, kādos atļauta kobalta izmantošana rotaļlietās, nevis ierobežota tā izmantošana. Turklāt šī ir obligāti ieviešamā Eiropas Savienības prasība, kas visām dalībvalstīm ir jāpiemēro pilnā apjomā.
Grozītais Noteikumu Nr. 132 izdošanas tiesiskais pamatojums ir identisks līdzšinējam, kurš šobrīd ir ietverts citā likumā.
6.4. Cita informācija
Cita informācija
Ar Noteikumu projektu tiek pārņemts Eiropas Savienības tiesību akts, kurš neparedz rīcības brīvību tā pārņemšanā. Eiropa Komisija pilnvaroja SCHEER izvērtēt kobalta izmantošanu rotaļlietās, jo īpaši attiecībā uz tā iedarbību, lai, iespējams, atļautu tos izmantošanas veidus rotaļlietās, kas ir novērtēti kā droši. Pamatojoties uz Direktīvas 2009/48 46. panta 3. punktu, Eiropas Komisija var lemt par tādu vielu vai maisījumu izmantošanu rotaļlietās, kuri klasificēti kā kancerogēni, mutagēni vai reproduktīvajai sistēmai toksiski un pieder II pielikuma B papildinājuma 5. sadaļā paredzētajām kategorijām, un kurus ir novērtējusi attiecīgā zinātniskā komiteja, un attiecīgi grozīt II pielikuma A papildinājumu (kurā ar Direktīvas 2026/192 izdarītajiem grozījumiem tika ietverts kobalts ar tā atļautajiem drošas izmantošanas veidiem rotaļlietās).
7. Tiesību akta projekta izpildes nodrošināšana un tās ietekme uz institūcijām
Vai projekts skar šo jomu?
Jā
7.1. Projekta izpildē iesaistītās institūcijas
Institūcijas
Patērētāju tiesību aizsardzības centrs
7.2. Administratīvo izmaksu monetārs novērtējums
Vai projekts skar šo jomu?
Nē
7.3. Atbilstības izmaksu monetārs novērtējums
Vai projekts skar šo jomu?
Nē
7.4. Projekta izpildes ietekme uz pārvaldes funkcijām un institucionālo struktūru
	Ietekme
	Jā/Nē
	Skaidrojums

	1. Tiks veidota jauna institūcija
	Nē
	-

	2. Tiks likvidēta institūcija
	Nē
	-

	3. Tiks veikta esošās institūcijas reorganizācija
	Nē
	-

	4. Institūcijas funkcijas un uzdevumi tiks mainīti (paplašināti vai sašaurināti)
	Nē
	-

	5. Tiks veikta iekšējo institūcijas procesu efektivizācija
	Nē
	-

	6. Tiks veikta iekšējo institūcijas procesu digitalizācija
	Nē
	-

	7. Tiks veikta iekšējo institūcijas procesu optimizācija
	Nē
	-

	8. Cita informācija
	Nē
	-


7.5. Cita informācija
Cita informācija
-
8. Horizontālās ietekmes
8.1. Projekta tiesiskā regulējuma ietekme
8.1.1. uz publisku pakalpojumu attīstību
Vai projekts skar šo jomu?
Nē
8.1.2. uz valsts un pašvaldību informācijas un komunikācijas tehnoloģiju attīstību
Vai projekts skar šo jomu?
Nē
8.1.3. uz informācijas sabiedrības politikas īstenošanu
Vai projekts skar šo jomu?
Nē
8.1.4. uz Nacionālā attīstības plāna rādītājiem
Vai projekts skar šo jomu?
Nē
8.1.5. uz teritoriju attīstību
Vai projekts skar šo jomu?
Nē
8.1.6. uz vidi
Vai projekts skar šo jomu?
Nē
8.1.7. uz klimatneitralitāti
Vai projekts skar šo jomu?
Nē
8.1.8. uz iedzīvotāju sociālo situāciju
Vai projekts skar šo jomu?
Nē
8.1.9. uz personu ar invaliditāti vienlīdzīgām iespējām un tiesībām
Vai projekts skar šo jomu?
Nē
8.1.10. uz dzimumu līdztiesību
Vai projekts skar šo jomu?
Nē
8.1.11. uz veselību
Vai projekts skar šo jomu?
Jā
Apraksts
Lai gan veiktie grozījumi ir saistīti ar veselības aizsardzību, tomēr nav sagaidāma ietekme uz veselību, jo saskaņā ar SCHEER atzinumu izraudzītie kobalta izmantošanas atļautie veidi rotaļlietās ir uzskatāmi par drošiem un veselībai nekaitīgiem.
8.1.12. uz cilvēktiesībām, demokrātiskām vērtībām un pilsoniskās sabiedrības attīstību
Vai projekts skar šo jomu?
Nē
8.1.13. uz datu aizsardzību
Vai projekts skar šo jomu?
Nē
8.1.14. uz diasporu
Vai projekts skar šo jomu?
Nē
8.1.15. uz profesiju reglamentāciju
Vai projekts skar šo jomu?
Nē
8.1.16. uz bērna labākajām interesēm
Vai projekts skar šo jomu?
Nē
8.2. Cita informācija
Cita informācija
-

